Skallagrímsvöllur í slæmu ástandi samkvæmt nýrri úttekt Grassvæði Skallagrímsvallar í Borgarnesi er í slæmu ástandi . Þetta kemur fram í nýlegri úttekt á ástandi vallarins sem Haraldur Már Stefánsson golfvallafræðingur gerði fyrir Borgarbyggð . Fram kemur í úttektinni að grassvörður aðalvallar sé afar ójafn og illa farinn , að miklar skemmdir sé að finna í honum og að þær séu dreifðar um völlinn og ekki einungis bundnar við álagssvæði . Víða megi finna djúpar holur í vellinum og sár sem mynda slysahættu fyrir leikmenn og aðra notendur hans . Til að auka gæði vallarins leggur Haraldur til aðgerðaáætlun þar sem m.a. kemur fram að stunda þarf markvissari áburðargjöf , ráðast í viðgerðir á skemmdum svæðum og styrkja uppbyggingu æskilegra grasplantna í vellinum . Aðgerðaáætlunin gildir einnig um æfingasvæði Skallagrímsvallar . „ Ljóst má vera að knattspyrnusvæði Borgarbyggðar , Skallagrímsvöllur , er eitt það glæsilegasta á landinu og verðmat á svæðinu hátt ( jafnvel hundruð milljóna ) . Með slík verðmæti í höndunum er varhugavert að sinna ekki grundvallaratriðum sem lúta að viðhaldi gæða vallarins . Því lengur sem umbætur eru dregnar því meiri verður skaðinn á vellinum og alþekkt að skipta getur þurft um gras og hluta af jarðvegi á vanhirtum grasvallarsvæðum eins og dæmi er um af bæði fótboltavöllum og golfvöllum . Það er því mín ósk að faglegur metnaður verð látinn ráða við viðhald og umhirðu vallarins , “ segir Haraldur í niðurlagsorðum úttektarinnar . Úttektin var tekin fyrir á fundi tómstundanefndar Borgarbyggðar sl. miðvikudag þar sem nefndin hvetur eindregið til þess að ráðist verði í framkvæmdir samkvæmt aðgerðaáætlun úttektarinnar . Tómstundanefnd vísaði loks málinu til byggðarráðs sem fjalla mun um það á næstunni . Gróflega áætlað kostnaðarmat vegna viðgerða á Skallagrímsvelli er á bilinu 2 - 2,5 milljónir króna .